Snø og granskog i Leinstrandmarka – en nyttårsfortelling anno 2017.

(Inspirert av onkel Erling, Tarjei Vesaas og eldre treningsvenner.)

3 dager inn i det nye året kalte Anders sammen Trollelgveteraner, Nidarøstveteraner og en kosmopolitt fra Freidig til trening i snøværet fra Ringvål Skistadion.

Jeg støtte på Edvin dagen før, da han tok meg «på fersken» med å preparere ski og lovte å stille. Det var kommet snø, så jeg påregnet at treningen ville gå med ski.

Da dagen kom, var jeg usikker på skivalget, skulle jeg ta zeroski eller de ferdigsmurte? Og hvor i skapet var skiskoene? Etter flere minutter somling og beslutningsvegring, var klokka passert 10 da jeg endelig nådde Stallene på tur opp til avtalt møtested med smurte ski med en blanding av blått og hvitt under. At jeg aldri lærer å møte i tide!

Da jeg passerte Ringvålvegen, så jeg enden av ei rekke joggere på skogsveien innover marka. Fra skistadion kom en enslig nedsnødd bartekall på ski. Han passerte, hilste kjapt og tok sporet etter de andre, og rapporterte at gruppa allerede var høyst ulikt utstyrt og hadde sprukket opp allerede. Jeg la meg på hjul. Ved febrilsk staking ned mot Vadbekken, skjønte jeg det. Jeg hadde gjort feil skivalg. Den fuktige snøen som lavet ned, ville vært som skapt for zeroskiene! Ved passering Sagbekken mistet jeg øyekontakten med den spreke 80-åringen, jeg registrerte bare at hans ferd gikk i retning Vellikvatnet som også var mitt mål. I flatene videre innover, økte både snøværet, isingen og klabbene. Jeg rakk å tenke 2 tanker om nye feilvalg: Jeg savnet snøskjermen i skapet mitt, en slik som jeg husker også en annen Trollelgveteran, Rikard, brukte i snøvær. Og jeg savnet isskrapa, som helt sikkert lå i smørekofferten.

Etter å ha nådd målet mitt i ensomhet, tenkte jeg på den store stillheten som her rådde. Det var ikke et menneske eller dyr å se, bare snø og granskog som Vesaas skriver om. Ved passering Sandbekken registrerte jeg først ferske elgspor og dernest ble jeg tatt igjen av en gjeng mer eller mindre nedsnødde løpere anført av en kjent kakemons. Han som er størst i kjeften, lå på halen av gruppa, merket jeg meg, og lurte på hva det betydde…

Ved Sagbekken nådde også teten bestående av de 4 mest virile eller ville meg igjen, de hadde merket seg klabbene mine og lurte på om hvor resten av det som en gang var ei gruppe, befant seg.

Takk for turen, regner med at vi alle hadde en fin tur! Jeg gir meg ikke og kommer nok igjen, neste gang forhåpentligvis før 10.

Junior